**ΓΛΩΣΣΙΚΗ ΚΡΙΣΗ**

**Συμπτωματολογία της γλωσσικής υποβάθμισης**

* Γλωσσική ανεπάρκεια: Αδυναμία χρήσης των διαφορετικών γλωσσικών ποικιλιών ανάλογα με τη συγκεκριμένη επικοινωνιακή κατάσταση με αποτέλεσμα την παραγωγή ενός αναποτελεσματικού ή «ανάπηρου» λόγου.
* Συρρίκνωση του λεξιλογίου και λεξιπενία
* Σολοικισμοί και γραμματικές παρατυπίες
* Παραφθορές και νεολογισμοί .
* Σημασιολογική σύγχυση – αδυναμία ακριβούς διατύπωσης – έκφρασης
* Γλωσσική εξάρτηση μέσα από την αλόγιστη χρησιμοποίηση ξένων λέξεων και συντακτικών προτύπων.
* Συνθηματολογική τυποποιημένη ή μηχανική χρήση της γλώσσας.
* Γλωσσικοί ακροβατισμοί με στόχο την κάρπωση συμβολικής αξίας της εξουσίας .

**Αιτίες**

*O ρόλος του σχολείου*

Στο σχολικό θεσμό γενικά κυριαρχεί η λατρεία του γραπτού λόγου και απουσιάζει η πολύ σημαντική διάκριση του φυσικού λόγου , της ομιλίας από το υποκατάστατό του, τη γραφή. (…) Τη γλωσσική διδασκαλία αντικαθιστά η προβολή ενός γλωσσικού προτύπου και η προσπάθεια επιβολής του σαν τη μόνη εκδοχή του λόγου. (…)Ο εκπαιδευτικός θεσμός … ανάγει τη γλωσσική πληρότητα στη γνώση ορισμένων τυποποιημένων προτύπων , αποσιωπάει την πολύ σημαντική για την επικοινωνία εναλλαγή των γλωσσικών προτύπων. (…) . Οι λόγιες παραλλαγές θεωρούνται πρότυπο της γλωσσικής «ευγένειας» ή «ανωτερότητας» και οι λογοτεχνικές παραλλαγές πρότυπο της επικοινωνιακής καλαισθησίας . Δεν μαθαίνουν οι μαθητές τις ποικίλες χρήσεις της φυσικής γλώσσας στις διάφορες παραλλαγές αρχίζοντας από τη μητρική τους (που δεν είναι η ίδια για όλες τις κοινωνικές τάξεις ) ούτε τις διαφορετικές λειτουργίες των εντέχνων παραλλαγών . Δεν μαθαίνουν τις παλιότερες μορφές παρακολουθώντας την εξέλιξη της γλώσσας . Δεν μαθαίνουν τα αρχαία σαν αρχαία γλώσσα αλλά σαν πρότυπο της πρωτογενούς και αυθεντικής ελληνικής . Άννα Φραγκουδάκη , Γλώσσα και Ιδεολογία .

* Ο ψευτοκλασικισμός, ο λογιοτατισμός και ο σχολαστικισμός που από την ανεξαρτησία του ελληνικού κράτους και για ένα μεγάλο ιστορικό διάστημα κυριάρχησαν στην ελληνική εκπαιδευτική πραγματικότητα .
* Ο παπαγαλισμός (απομνημονευτική παιδεία) συνέπεια ιδιαίτερα του εξετασιοτροπισμού που χαρακτηρίζει ολόκληρη τη μέση εκπαίδευση και που μετατρέπει τους μαθητές από αυτάρκεις παραγωγούς λόγου σε αναμηρυκαστικά και παθητικούς αναμεταδότες τυποποιημένων γνώσεων και λόγων.
* Η μετατροπή του μαθήματος της έκθεσης σε συνταγολόγιο για τη συγγραφή ανώδυνων, τυποποιημένων, βαθμολαγνούντων κειμένων.
* Η φορμαλιστική διδασκαλία της λογοτεχνίας και η μετατροπή γενικότερα όλων των γλωσσικών μαθημάτων είτε σε στυγνούς κερματοδέκτες βαθμών και «λογοκριτικών» αξιολογήσεων ( με αποτέλεσμα ο μαθητής να «μισεί» την ίδια του τη γλώσσα και τις δυνατότητες που η σωστή εκμάθηση όλων των ποικιλιών της του παρέχει ) είτε τη θεώρηση αυτών των μαθημάτων ως δευτερευόντων παρέργων.
* Υποβάθμιση της ανθρωπιστικής παιδείας (με τη συνδρομή της σύνολης κοινωνικής πραγματικότητας) και η υποκατάστασή της από την τεχνοκρατική.

**Κοινωνικές αιτίες**

* Κυριαρχία του πολιτισμού της εικόνας .
* Η κακή χρήση της γλώσσας από τα μέσα μαζικής ενημέρωσης όπου πολύ συχνά μπορεί κανείς να ακούσει ποικίλους βαρβαρισμούς . Από την άλλη μεριά η τηλεόραση μέσα από την παθητικοποίηση του θεατή και τη μονόδρομη σχέση εξάρτησης στερεί από τον ίδιο τη δυνατότητα επικοινωνία (είτε μ’ ένα βιβλίο , είτε με άλλους ανθρώπους) που θα του επέτρεπαν την άσκηση , εξάσκηση και εμπλουτισμό των γλωσσικών του ικανοτήτων.
* Η ιδιάζουσα χρήση της γλώσσας στο λόγο των διανοουμένων: «Ο λογιοτατισμός του έλληνα διανοούμενου (…) οφείλεται στην ανάγκη του για ξεχώρισμα, διάκριση, για αποστασιοποίηση από τον κοινό θνητό . Εκεί που άλλοτε λειτουργούσε ο καθαρευουσιανισμός ως μέσο εξασφάλισης της απόστασης, σήμερα λειτουργεί το ακαταλαβίστικο , που φυσικά πίσω του κρύβεται και προσωπική και κοινωνική ανασφάλεια και πριν απ’ όλα η συνειδητή γνώση μιας πνευματικής ρηχότητας , που πρέπει με κάθε θυσία να συγκαλυφθεί με φραστικά επιχειρήματα και λεκτικούς πομφόλυγες .»

 Β. Φίλιας, Κοινωνιολογικές Προσεγγίσεις .

* Η χρήση παραλλαγών ιδεολογικής γλώσσας από τον πολιτικό λόγο (Ιδεολογική γλώσσα είναι γλώσσα που παραβιάζει τη βασική λειτουργία του λόγου, την επικοινωνία επιβάλλοντας στο δέκτη σιωπή ή εκβιάζει μέσα από έναν ειδικό χειρισμό της γλώσσας την άκριτη αποδοχή του μηνύματος )
* Η αλλοτρίωση και αποξένωση του σύγχρονου τρόπου ζωής που μετατρέπει τους ανθρώπους σε απλούς κοινωνικούς ρόλους (καταναλωτής , θεατής κ.λπ) χωρίς τη δυνατότητα ουσιαστικής και πλήρους επικοινωνίας .
* Η αλόγιστη χρήση ξένων εκφράσεων και όρων χωρίς τη δυνατότητα (για συγκεκριμένους κοινωνικούς λόγους, δες παράθεμα 6 προσαρμογής ή ένταξης αυτών των εκφράσεων στο ελληνικό κλιτικό σύστημα και στη συντακτική λογική της ελληνικής γλώσσας.

**Ιστορικές αιτίες**

Το γλωσσικό πρόβλημα που δημιούργησε μια ιδιόμορφη κατάσταση γλωσσικής σχιζοφρένειας προκαλώντας στους ομιλητές ένα συναίσθημα γλωσσικής ανασφάλειας και μια ισχυρή τάση αυτολογοκρισίας .

**Επιδράσεις που δέχτηκε στο παρελθόν και δέχεται μέχρι σήμερα η δημοτική γλώσσα**

* Από τα στοιχεία των επαρχιών του Ελληνισμού.
* Από τα γλωσσικά στοιχεία του απόδημου Μικρασιατικού Ελληνισμού.
* Αποχρώσεις από τα Εφτάνησα ίσα με τον Πόντο και τον Καύκασο.
* Από την καθαρεύουσα.
* Από την Τουρκοκρατία.
* Από άλλες ξένες γλώσσες.
* Από διάφορες περιθωριακές ομάδες.

**Λόγοι για τους οποίους ένας λαικός πολιτικός ηγέτης οφείλει να μιλάει σωστά ελληνικά**

* Για λόγους διαπαιδαγώγησης του πολίτη ή εξοικείωσής του προς την ορθή έκφραση.
* Γιατί ευθύνη απέναντι στη γλώσσα σημαίνει ευθύνη απέναντι στη σκέψη του πολίτη.
* Επειδή σεβασμός προς τη γλώσσα σημαίνει ενίσχυση των μηχανισμών εκείνων που καθιστούν τη σκέψη του πολίτη πιο παραγωγική.
* Γιατί σεβασμός προς τη γλώσσα σημαίνει συμβολή στην απελευθέρωση του πολίτη, εφόσον η άσκηση του προσωπικού στοχασμού είναι, πάνω απ΄ όλα, άσκηση κατάκτησης της προσωπικής ελευθερίας.
* Γιατί ενδυναμώνει τη σκέψη των πολιτών και άρα την αμφισβητητική τους ικανότητα προς την ίδια την εξουσία .